Deurbraak ná ma ontvoer, vermoor isNosipho Sidabuka (Foto verskaf) Vyf verdagtes is in hegtenis geneem in verband met die ontvoering en moord op ŉ 51-jarige vrou in Qumbu in die Oos-Kaap. Een van die verdagtes is die vrou, Nosipho Sidabuka (51), se eksman. Sidabuka se liggaam is op 13 Junie gevind. Sy en haar 22-jarige seun was op dié dag van Tina Falls na Qumbu op pad toe twee persone in ŉ silwerkleurige Polo met die nommerplaat ND 4735 hulle by die Tsitsa-brug naby die N2 voorgekeer het. Volgens die seun het dit gelyk of die twee persone haar iets vra voordat hulle ŉ vuurwapen op haar gerig en geld geëis het. Een van die verdagtes het ŉ skoot op haar afgevuur en haar handsak gegryp. Hy het haar toe na hul voertuig gesleep. Die ander verdagte het die seun met ŉ pistool aangerand en hy het borsbeserings opgedoen. Die verdagtes het daarna met Sidabuka van die toneel gevlug. Haar liggaam is twee dae later deur ŉ groep kinders gevind terwyl hulle besig was om skape bymekaar te maak. Brig. Tembinkosi Kinana, polisiewoordvoerder, het gesê die verdagtes is onderskeidelik verlede Donderdag en Vrydag in hegtenis geneem. Sidabuka se 52-jarige eksman is Vrydag in Zipunzana in hegtenis geneem. Daar is ook twee vroue, wat tussen 30 en 40 jaar oud en susters is, in hegtenis geneem. Die ander verdagtes is ŉ 55-jarige man wat Vrydag in New Brighton in Mthatha in hegtenis geneem is en in besit was van ŉ 9 mm-pistool en ammunisie. ŉ 38-jarige man, glo ŉ buitelander, is ook Vrydagmiddag in Vulindlela Heights in hegtenis geneem. Een van die verdagtes is ŉ polisiebeampte in Mthatha. Lt.genl. Liziwe Ntshinga, provinsiale polisiekommissaris, het die ondersoekspan geloof vir die deurbraak in die saak. Die verdagtes sal na verwagting Maandag in die Qumbu-landdroshof verskyn op aanklag van moord, ontvoering, poging tot moord en die besit van ŉ ongelisensieerde vuurwapen. Volgens Kinana gaan die ondersoek voort en word nog inhegtenisnemings binnekort verwag.